Hubert Rojer

Hubert Antonio (Bèbè) Rojer (☆ 5 di yanüari 1934 na Kòrsou - † 6 di novèmber 2022 na Kòrsou) tabata sindikalista i polítiko di Kòrsou. Durante algun dékada ela hunga un papel signifikante den sindikalismo na Kòrsou, Aruba, Boneiru, Sint Maarten i otro islanan den Karibe i na paisnan den Amérika Latina.Hubert "Bèbè" Rojer, Èxtra (11 di novèmber 2022)

 Biografia 
Bèbè Rojer a nase na 1934 na Kòrsou komo yu di Carmita Maduro i Salomon Rojer i a lanta den bario di Otrobanda. E tabata alumno na St. Vincentius College i na St.Thomas College te ku di shete klas. Despues Rojer ta pasa pa e skol di ofishi na Shell. Mas laat durante su karera sindikal e ta kontinua su formashon  mediante kurso na Kòrsou i den eksterior. 

 Sindikalismo 
Na edat di 18 aña Rojer a bai traha komo checker di karga pa KNSM (Koninklijke Nederlandse Stoomvaart Maatschappij) den haf. Ta aki e ta kuminsa militá, huntu ku Papa Godett, pa e derecho laboral di e trahadónan di haf. Huntu ku Godett e tabata entre e proménan ku a lanta un sindikato den haf, inisiando asina su karera komo sindikalista. Dia di e lantamentu di 30 di mei 1969 el a uni, bou di e lider Papa Godett, den e akshon sindikal ku a start na Pos V i a bin kaba ku kimamentu na Kòrsou. Den dékada 1970 Rojer ta drenta servisio di gobièrnu; promé na departamento di Asuntunan Sosial i tabata poní na disposishon di gobièrnu desde 1982 i di ABVO (Algemene Bond voor Overheidspersoneel) desde 1988.

Komo dirigente sindikal Rojer a okupá un seri di funshon, tantu den komo pafor di Kòrsou. Na 1962 el a keda elegí presidente-direktor di CBH (Christelijke Bond van Havenarbeiders); na 1968 e tabata tesorero di FLATT (Latijns Amerikaanse Transport Federaties); desde 1969 e tabata presidente di CCV (Curacaos Christelijk Vakverbond) mientras e tabata forma parti tambe di direktiva di algun sindicato ligá na CCV.  E tabata representante di CLASC (Confederación Latino Americana di Sindicalistas Cristianos), despues konosi komo CLAT. E tabata fundadó i presidente di  e bònt di trahadónan na Selikor (BTG), presidente di ABVO i  di 1997 te 2003 sekretario-general di e Sentral Sindikal di Kòrsou (CGTC). Na varios okashon Rojer a aktua komo mediador entre gobièrnu i trahadónan i tabata konsehero pa diferente sindikato, manera HORECAF i BONECO, durante negosiashonnan di kontrato kolektivo.

 Polítika 
Den dékada 1960 Rojer a hiba su lucha pa e trahadó tambe den polítika. Despues di tabata enbolbi na 1961 ku partido UN-POCO e tabata kofundadó di URA na 1965. Na elekshon 1967 el a subi lista di URA komo nr. 3, logrando un primisia den polítika antiano ku su posishon altu komo sindikalista. Na 1970 URA ta uni na NVP. Rojer tabata miembro di Konseho Insular di Kòrsou di 1969 te 1975. Den 1975 mes e ta uni ku Rufus Mc William pa lanta partido Alianza. Na elekshon 1977 e ta atkeri 167 voto personal den posishon nr. 2 riba lista di Alianza.

 Bida personal 
Rojer tabata kasá ku Merelyn (Mero) Mathilda i ta tata di Amado (Broertje) Rojer, kende tambe a drenta mundu polítiko. El a fayesé dia 6 di novèmber 2022 na edat di 88 aña. 

 Mira tambe 
 Felix Chakuto

Category:Hende
Category:Sindikalismo
Category:Polítiko di Kòrsou
Category:Kòrsou